《游隐静山》
宋代·梅尧臣

心存名山久，积岁未及游。
将过值风雨，路不通马牛。
丁壮四五人，篮轝时更休。
转谷逢烟火，下隰多田畴。
偃穟黄压亩，刈麻东盈丘。
始觉山门深，长松如腾虬。
直上百余尺，苍髯叶修修。
五峰迎人来，冷逼台殿秋。
石泉出云中，引入舍下流。
缘源至岩口，岩底鱼可钩。
天昏碧溪去，果熟青猿偷。
草树不尽识，自起诗人羞。
溅溅涧水浅，苒苒菖蒲稠。
菖蒲花已晚，菖蒲茸尚柔。
灵根采九节，试共野僧求。
逡巡能致之，衰疾无甚忧。
昔闻有释子，渡江用杯浮。
栖心向兹地，埋骨在林陬。
驳阴漏斜光，徒欲穷巅幽。
夜还南陵郭，几落猛虎喉。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。